
[image: image1.png]. Cbi03 HA
MPEPABOTBATEINTE HA
MNJI0O0BE 1 SENEHYYLN




[image: image2.png]. Cbi03 HA
MPEPABOTBATEINTE HA
MNJI0O0BE 1 SENEHYYLN




София 1000, ул. "Г.С. Раковски” 108, ет.4, офис 407А
Телефон:  02 987 47 43, 0885 625 608
 e-mail:  union@org-bg.net,  office@org-bg.net
www.org-bg.net

изх.№ 175/ 28.01.2025г.
До 

Министър на МТСП






Копие:
г-н Добри Митрев








Председател УС на БСК

Относно: Искане за включване на сектор: „Преработка и консервиране на плодове и зеленчуци“ в  списъка на икономическите сектори, включващи дейности, чието изпълнение зависи от смяната на сезоните съгласно чл.25 ал.1 на Закона за трудовата миграция и трудовата мобилност 
Уважаеми г-н Гуцанов,

От името на членовете на Съюза на преработвателите на плодове и зеленчуци, Ви поздравяваме с назначението Ви на поста министър на труда и социалната политика, като Ви пожелаваме успешна работа в това важно за всички ни ведомство!
Съюз на преработвателите на плодове и зеленчуци е неправителствена браншова организация, създадена през 1999г. и представлява интересите на фирмите преработващи плодове и зеленчуци - https://www.org-bg.net/bg/about От години един от основните проблеми на сектора е липсата на достатъчно работна ръка, а в последните години този проблем е водещ.
Поради естеството на сектора, активният период на производствения процес е със сезонен характер в периода от м. юни до м.ноември на всяка календарна година. Това е и една от причините, секторът да бъде непривлекателен за голяма част от работещите у нас, които търсят дългосрочност при трудовите отношения.  Консервните фабрики са основно в близост до местата за производство на суровината, а именно, в населени места отдалечени от по-големите градове и областните центрове, което ги прави  непривлекателни за хората в активна възраст. Ръководствата на преработвателните предприятия полагат сериозни усилия за привличане на работна ръка, но недобре развитата инфраструктура и липсата на основни условия за нормален живот – медицинско обслужване, детски градини, училища и други, ги обричат на неуспех.  
За повечето преработвателни предприятия наемането на работници от трети страни при условията на Закона за трудовата миграция и трудовата мобилност, е единствената възможност за намиране на кадри. За съжаление, и при търсенето на работници от трети държави работодателите от сектора се сблъскват с друг сериозен проблем, а именно:

 „Преработка и консервиране на плодове и зеленчуци“ не фигурира в списъка на икономическите сектори, включващи дейности, чието изпълнение зависи от смяната на сезоните съгласно чл.25 ал.1 от Закона за трудовата миграция и трудовата мобилност 
През годините неколкократно сме изпращали писма до МТСП с обосновка защо консервната промишленост е със сезонен характер, но за съжаление безрезултатно.

Както и по-горе обърнахме внимание, производството на консервирани плодове и зеленчуци е в пряка зависимост от производството на суровината, отглеждана на открити площи или т.н. полско производство, т.е ние следваме същата сезонност както и сектор: Селско стопанство. В подкрепа на твърдението, че изпълнението на дейностите по преработка и консервиране на плодове и зеленчуци зависи от смяната на сезоните, са и следните факти:
· Повечето плодове и зеленчуци имат определен вегетационен период и се събират през конкретни месеци от годината. Например, някои от плодовете - ягоди, череши, вишни и някои от зеленчуците, най-вече листни /спанак/ се прибират в края на пролетта и началото на лятото, докато основните зеленчуци, подходящи за преработка са в техническа зрялост най-рано през м. юли – домати, пипер, корнишони и др.  и са подходящи за преработка до края на м. октомври. Основните плодове използвани в консервната промишленост се прибират в периода юли-септември.
· За консервната промишленост се използват сортове с определени качества и те са много различни от тези за прясна консумация. Като най-ярък пример може да се посочат от зеленчуците домати и корнишони, а от плодовете праскови и кайсии.               
· Доматите ползвани като суровина за преработка трябва да са от сортове с висок процент сухо вещество и да имат здрава структура, която да гарантира целостта им при белене и/ или нарязване, докато за сортовете подходящи за прясна консумация се изисква да са сочни и с нежна консистенция.
· При прасковите и кайсиите, сортовете за преработка се отличават от сортовете за прясна консумация по „по-жилавата“ си консистенция, позволяваща предварителни операции /белене, рязане и др./, докато при тези за пресния пазар ценно качество е да са с нежна структура и много сочни.
· Важно е да се отбележи и, че прясно набраните плодове и зеленчуци са с най-добро качество и вкус. Те съдържат максимално количество витамини, минерали и други полезни вещества и колкото по-бързо след беритбата бъдат преработени, с толкова по-високо качество се характеризира крайният продукт. Не напразно много от фирмите са стремят доставчиците им на суровина да са в близост до консервната фабрика и така организират процеса, че времето от беритбата до влагането им в продукта да не надвишава 4 часа. 
· През сезоните на изобилие от плодове и зеленчуци, преработвателните предприятия трябва да могат да обработят големи количества суровина в кратки срокове и в тази връзка са им необходими и голям брой работници ангажирани с подготвителни операции. 
· Друг много важен момент са цените, на които се купуват плодовете и зеленчуците. Те варират в зависимост от сезона. През периодите на изобилие цените са по-ниски, което позволява на преработвателите да закупят по-големи количества и да произведат по-евтини продукти. Но това отново изисква по-голям брой работници, за да се обработят навреме и в кратки срокове.
· За да намалят влиянието на човешкия фактор при производствения процес, много от консервните фабрики са автоматизирали процесите и ползват нови и модерни технологии, но за съжаление не могат напълно да го заменят - особено при определени операции и при специфични продукти, процесите при които е необходимо да се извършват ръчно и незабавно.
За преобладаващата част от необходимите ни длъжности не се изисква висока квалификация и опит, което прави периода им на адаптация по-кратък. Възможност за предоляване на проблема  и  краткосрочното му решаване, за активния период от няколко месеца, е тъкмо наемането на сезонни работници от трети страни. Като пример за това представяме на вниманието Ви следната справка:
· Консервна фабрика с основна дейност преработка на плодове, която има 120 души постоянен персонал, за да обезпечи изпълнението на производствената си програма, се налага да наеме допълнително до 450 души. Активната им дейност стартира в началото на м.юни и приключва към края на м. септември и за този сравнително кратък период време се преработват значителни количества плодове – над 12 х.т.; 
· За консервните  фабрики, преработващи зеленчуци, активният сезон започва по-късно, от 15-20 юли и продължава до октомври – ноември месец. При повечето от тях, в зависимост от продукта, който произвеждат, се налага да наемат допълнителен брой хора, който обикновено надвишава значително броя на постоянно заетия персонал.
    
В последно време се установява тенденция за изключване на асортименти от продуктовата листа на фабриките, поради липса на достатъчно персонал. Обикновено това са продукти от по-висок клас, нуждаещи се от доста ръчни операции за подготовката им. Но от друга страна, това са нишови продукти със специфични качества и вкус, които са и с висока добавена стойност. 
Трябва да се има предвид, че обикновено консервните фабрики са ситуирани в малки общини с ограничен брой хора в трудоспособна възраст  и когато в същия период и селскостопанските фирми се нуждаят от работна ръка, то за тях става невъзможно да наемат необходимия им брой работници. 

За този преработвателен сезон някои от нашите членове извървяха дългия път на кандидатстване и одобрение за внос на работници от трети страни, като установяват следните проблеми:

· Дълга и тромава процедура за издаване на единно разрешение за пребиваване и работа (ЕРПР), както и получаване на виза – над 4 месеца, при положение, че самото полагане на труд е в рамките на няколко месеца – по време на активния сезон; 
· Дълга процедура по издаване на  личен номер на чужденец;
· Има и случаи при които, нает работник-чуждестранно лице, след вече премината дълга процедура за ЕРПР и след настаняване и реално полагане на труд в рамките на  10-15 дни, самоволно престава да се явява на работа, като дори не може да се установи местоположението му. Така се създава и огромен риск за прясно набраните плодове и зеленчуци.

За да обезпечим необходимостта от временно наети лица в процеса по преработка на плодове и зеленчуци, отправяме молба сектор „Преработка и консервиране на плодове и зеленчуци“ да бъде вкючен  в  списъка на икономическите сектори по чл 25 ал.1 от ЗТМТ включващи дейности, чието изпълнение зависи от смяната на сезоните.

Решаването на този проблем ще осигури гъвкавост в търсенето и наемането на работна сила за сектора.
Уважаеми г-н Гуцанов,

По същество, преработката и консервирането на плодове и зеленчуци е неразривно свързано със сектор Селско стопанство, което се потвърждава и от дефинициите, дадени в Насоки за държавната помощ в секторите на селското и горското стопанство и в селските райони (2022/C 485/01), а именно – „Селскостопански сектор - всички предприятия, занимаващи се с първично производство, преработка и търговия със селскостопански продукти“, като „Селскостопански продукти - означава продуктите, изброени в Приложение I към Договора, с изключение на рибните продукти и продуктите от аквакултури, изброени в приложение I към Регламент (ЕС) № 1379/2013 на Европейския регламент и на Съвета.“

В Директива 2014/36/ЕС на Европейския парламент и на Съвета от 26 февруари 2014 година относно условията за влизане и престой на граждани на трети държави с цел заетост като сезонни работници сезонна дейност е :

„дейност, която зависи от смяната на сезоните“ означава дейност, която е свързана с определено време на годината посредством повтарящо се събитие или поредица от събития, свързани със сезонни условия, при които необходимостта от работна ръка е значително по-голяма отколкото при обикновени текущи дейности;“

Видно от примерите по-горе преработката и консервирането на плодове и зеленчуци отговаря изцяло на  цитираното определение.

Имайки предвид  гореизложеното, се обръщаме към Вас с молба да внесете предложение в Националния съвет по трудова миграция и трудова мобилност за включване на сектор ПРЕРАБОТКА И КОНСЕРВИРАНЕ НА ПЛОДОВЕ И ЗЕЛЕНЧУЦИ  в списъка на икономическите сектори, включващи дейности, чието изпълнение зависи от смяната на сезоните с цел обезпечаване на сектора с работна ръка за предстоящите преработвателни сезони.    Законовото основание  е чл. 2, т.2 от Директива 2014/36/ЕС на Европейския парламент и на Съвета от 26 февруари 2014 година относно условията за влизане и престой на граждани на трети държави с цел заетост като сезонни работници.

Като предварително Ви благодарим за разбирането на сериозността на проблема,  и  разчитайки на усилията Ви за решаването му, оставам
С уважение: /П/



инж. Антоанета Божинова

изп. директор СППЗ

